Luister: Ma se reis van pleegsorg na aannemingSandy Schoeman, skrywer van ‘Rooiletterkind’. (Foto: Verskaf) Sandy Schoeman se ervaring as ouer van ŉ aangenome kind, is eintlik die universele verhaal van ŉ ma se uitdagings met ouerskap. Ja, Daniela Malan* is nie haar biologiese kind nie en Sandy het nie enige vorige ouerskap-ervaring nie, maar sy het menigmaal by ander ma’s vir raad aangeklop en dan besef dat haar uitdagings ook deur ander gesinne ervaar word. Van die konfrontasie met ŉ kind se onpeilbare emosies en selfbesering, tot die totale moedeloosheid wanneer dit voel asof jy as ma net nie die ouerskapding kan bemeester nie. “Na my mening was die meeste mense om my se kinders totaal uitgesorteer en hulle was op koers, en ek het, veral toe Dani jonger was, regtig gedink dat dit net sy is wat sukkel. “Ek het baie laat in die storie eers besef dat ander kinders, wat tot in daardie stadium nog goed aangegaan het, ook begin sukkel,” vertel Sandy in ŉ onderhoud met Maroela Media. Sandy het hulle belewing van pleegsorg, die aannemingsproses, en boweal die vreugde van ouerskap in haar boek, Rooiletterkind, neergepen. Rooiletterkind begin met Sandy wat vertel dat sy en haar man nie kinders van hulle eie kon hê nie. Dié behoefte het net nooit weggegaan nie, en toe hulle die geleentheid kry om ŉ kind in pleegsorg te neem, het die egpaar dit aangegryp. Tog was die meedeel van inligting nie die hoofrede waarom sy ŉ boek geskryf het nie. “Ek het lank daaroor gewroeg, omdat die boek aanvanklik eintlik net vir my kind se oë bedoel was,” sê Sandy. Rooiletterkind is as’t ware ŉ optekening van haar dogter se komvandaan; iets wat grootliks ontbreek omdat sy nie soos ander kinders foto’s, aandenkings of familie het waarmee sy kan gesels nie. “Dit was deel van ŉ terapeutiese proses om my dogter te help om van haar vorige leefwêreld na die nuwe lewe saam met ons te beweeg. Ek wou haar storie spesiaal vir haar skryf.” Sandy se slotgedagte oor haar storie, die uitdagings wat met ouerskap gepaardgaan en hierdie boek waarin sy openhartig oor pleegsorg en aanneming gesels, gaan oor die rol wat geloof in haar lewe speel. “Ek sou dit nie kon doen sonder dat ek self diep in my geloof geanker is nie. As jy op ŉ punt kom waar jy nie die antwoord het nie, dan herinner die Bybel jou eintlik daaraan dat jy nie op jou eie insigte moet vertrou en staatmaak nie.” * Lesers maak in Rooiletterkind kennis met Sandy se dogter Daniela Malan, beter bekend as Dani, maar haar en die meeste ander karakters se name is ter wille van privaatheid of ander oorwegings na skuilname verander.